Agencija za odgoj i obrazovanje

 „Međunarodno natjecanje mladih za najljepše pismo“

 Donje Svetice 38

 10000 ZAGREB

Jarmina, 27. ožujka 2015.

Poštovani čitatelju,

ja želim živjeti u svijetu u kojem svatko ima priliku stvoriti svoj savršen svijet. Gdje ljudi imaju priliku oblikovati svijet prema svojim idejama i zamislima. U svome pismu opisujem stvarnost koja je naizgled crna sve dok ne dođe ta dugo iščekivana ljepša budućnost. U mojoj je mašti i u ovome pismu sve moguće i zato uzimam svijet u svoje ruke.

Želim da se u mom svijetu ljudi raduju izlascima i zalascima Sunca, da pritom razmišljaju koliko je ovaj svijet predivan. Želim da imaju vremena za takve naizgled male stvari. U današnjem svijetu ljudi nemaju vremena za traženje onih bitnih odgovora, na primjer, zašto se neko dijete mora uspavljivati suzama. Zbog gladi, tuge, neimaštine… Sve to vodi tim dušama koje su toliko čiste i nevine, a već su slomljene. Na ta važna pitanja možemo dobiti odgovor ako se malo potrudimo, ako na tren zaboravimo teškoće za koje mislimo da nemaju rješenja. Čak i ako se zatvore jedna vrata, otvorit će se druga ili možda prozor, ali ako predugo gledamo u ta zatvorena vrata, prilike će početi nestajati.

Život je čudan pojam. U jednom trenu možeš imati sva blaga ovoga svijeta, a u drugom ništa. Mi možemo pomoći ljudima koji više nemaju svoj svijet. Mi imamo tu moć. Prošlost zauvijek ostavljamo iza sebe i ne možemo ju vratiti, a budućnost nam je nepoznanica. Ali zato imamo sadašnjost i nju možemo mijenjati nabolje. Možemo ostaviti svijet malo boljim od onakvoga kakav je pronađen. Imamo mnogo prilika učiniti nečiji život malo boljim. Samo se trebamo osvrnuti na ljude kojima je vrijeme sve što imaju, a svaka im je sekunda kao sat. Što je s onim bolesnim ljudima koji se bore svaki dan, za svaki dah, sekundu, svaki otkucaj srca? Tomu ne obraćamo pozornost koliko bismo trebali. Jer ti su ljudi borci i, unatoč svemu, nikad ne odustaju. Ja želim da nađemo lijek za njihove bolesti, želim da nema rakova, tumora, AIDS-a... Oni su ti ljudi koji se dive zalasku Sunca i cijene male stvari, zato što znaju koliko su dragocjene. Želim da žive potpun život, a ne u boli i strahu. Najtužnije je to što mi imamo mogućnost pomoći im, makar i osmijehom - ako im omogućimo jedan udah, otkucaj srca više, vrijedit će.

Kada bih vas pitala koliko je brojeva od jedan do nula, nasmijali biste se i samouvjereno rekli „nula“. U tome je problem, ljudi više nemaju mašte. Misle da je svijet crno-bijel. Ja želim živjeti u svijetu u kojem je odgovor na moje pitanje milijun, bezbroj (0.1, 0.53, 0.007)... Želim živjeti u svijetu u kojem nijedna beskonačnost nije važnija od druge. U kojem je svijet onoliko veličanstven koliko mi mislimo. Gdje ljudi s osmijehom pomažu jedni drugima i gdje s veseljem očekuju što će sljedeći dan donijeti. Gdje nijedna bolest nije toliko snažna da pohara ljudskost, pokvari nečiju dušu ili uzme dječji život. Gdje nijedno dijete ne gladuje, gdje je najveća dječja briga je li danas sunčano ili gdje pronaći staru voljenu loptu. Želim svijet u kojem su svi jednaki i svi imaju jednaka prava. Ja želim svijet gdje jedno naizgled nevažno pismo može stvoriti razliku i donijeti dobre promjene. Zato bih vam željela zahvaliti na vremenu koje ste svijetu poklonili čitajući moje pismo. Nadam se da sam učinila barem jedan dobar korak - ako ne u svijetu, barem u vašim srcima.

 S poštovanjem, Ema.

 Ema Fijačko

 Ulica Vatroslava Lisinskog 35

 32280 JARMINA

**PODATCI O AUTORICI**

Ime i prezime: Ema Fijačko

Datum rođenja: 24. svibnja 2000.

Adresa: Ulica Vatroslava Lisinskog 35, 32280 JARMINA

Naziv i adresa škole: Osnovna škola „Matija Gubec“

 Ulica Josipa Jurja Strossmayera 1b

 32280 JARMINA

Razred: VIII. b

Broj riječi u pismu: 584